google/wiki40b huggingface dataset:
Karamelė

Karamelė (pranc. caramel, nuo lot. cannamella, 'cukranendrė') – konditerinis gaminys  ar tokio gaminio sudėtinė dalis, gaunama kaitinant cukrų arba verdant cukraus tirpalą su krakmolo patoka ar invertiniu sirupu. Karamelės gaminys gali būti plastiškas arba kietas (priklausomai nuo kaitinimo temperatūros), įvairių gelsvų atspalvių ir rudos spalvos (be papildomo nudažymo), savo sudėtyje turintis sacharozės, maltozės ir gliukozės. Karamelė gali būti naudojama kaip maisto dažiklis ar gardžio stipriklis, gaminant kitus maisto produktus ir gėrimus. Įregistruotas kaip maisto papildas E150.
Karamelizacijos procesas vyksta lėtai kaitinant cukrų iki maždaug 170° C. Karamelės masė yra amorfinė, priešingai nei cukrus, kuris yra kristalinė medžiaga. Perėjimas iš amorfinės būsenos į kristalinį yra slopinamas antikristalizatorių naudojimu. Šiam tikslui paprastai naudojama patoka arba invertinis sirupas. Karamelės gamyboje įprasta 50 dalių patokos papildyti 100 svorio cukraus dalių. Karamelė, pagaminta su invertiniu sirupu, pasižymi didesniu higroskopiškumu dėl žymiai didesnio fruktozės kiekio.
Iš karamelės gaminami ledinukai, kiti gaminiai būna su įdaru, vitaminais, minkšti ar puskiečiai, gydomieji ir kt. Karamelei papildomų skonių ir spalvų suteikia į jos masę pridedamos maistinės rūgštys, esencijos ir dažikliai, vaisiai, uogos, riešutai, kakavos milteliai ir kt. Įdarams naudojami vaisių, uogų, šokolado, pieno, likerio ir kiti mišiniai.

Namų gamybos karamelė

Klasikinę karamelę galima pagaminti verdant puode cukrų, sumaišytą su vandeniu. Tokiu atveju cukrus ne taip greitai ruduoja, nei tiesiog supylus cukrų į keptuvę. Kaitinama ant mažos ugnies, kol ištirpsta cukrus. Užvirinama ir paverdama 3 minutes. Ant puodo kraštų pradeda „kristalizuotis“ karamelė. Sirupui tapus aukso spalvos, iš karto nukeliamas puodas nuo ugnies. Verdant įmaišoma sviesto, grietinėlės.
Naminė karamelė kol šilta yra skysta. Jei norima turėti skystą karamelę, galima įlašinti keletą lašų citrinos sulčių. Skysta karamele galima aplieti bet ką: lietinius ar kitus blynus, ledus, natūralų jogurtą, vaisių ar sūrio gabaliukus.
Karamelei pagaminti reikalingi ingredientai: cukrus (200 g.), sviestas (50-100 g.), grietinėlė (100-200 ml).
Antimedžiaga

Antimedžiaga – medžiaga, sudaryta iš antidalelių, atitinkančių paprastas daleles. Antimedžiaga nuo mums įprastos medžiagos skiriasi tuo, kad jos atomuose elektronai yra teigiami (ir vadinami pozitronais), o protonai – neigiami. Įprastinėje medžiagoje elektronai yra neigiami, o protonai – teigiami.

Istorija

1965 m. JAV L. Ledermano fizikų grupė užregistravo greitintuve iš antiprotono ir antineutrono sukurtą pirmąjį antibranduolį – antideuteroną.

Gavimas

Pozitronai savaime susidaro β+ skilimo metu. Antiprotonus galima gauti bombarduojant iki 120 Gev įgreitintais protonais nikelio taikinį: susidaro daug įvairių dalelių, tarp jų ir antiprotonų, kuriuos galima surinkti atskirai ir panaudoti tolesniems bandymams. Taigi šiuo metu įmanoma pagaminti antivandenilį, galbūt ir sudėtingesnius atomus.
Pirmą kartą antimedžiagą sukurti pavyko Valterio Iolerto vadovaujamai mokslinių tyrimų grupei Jiulicho tyrimų centre (Vokietijoje, CERN (LEAR) 1995 metais. Mokslininkai išgavo antivandenilio atomą, kuris buvo sudarytas iš neigiamai įkrauto antiprotono ir teigiamai įkrauto pozitrono. 1996–1998 tyrimai buvo pakartoti prie Fermilabo (JAV).
Antimedžiagos trumpalaikiškumas paaiškinamas tuo, kad sąveikaujant dalelei ir antidalelei, jos abi anihiliuoja. Sąveikos metu išskiriama energija iš esmės elektromagnetinio spinduliavimo forma kaip gama spinduliai. Šios anihiliacijos metu išskiriama energija gali būti apskaičiuojama Einšteino išvesta formule E=mc^2.

Mokslinė fantastika

Antimedžiagos susiliejimo su medžiaga reakcijos metu energijos išskiriama kur kas daugiau nei branduolinėje reakcijoje ar termobranduolinėje reakcijoje. Todėl ateityje tikimasi statyti šia reakcija paremtas jėgaines, kurti kosminius laivus, varomus šia jėga, bet tam reikia suprasti daugiau apie antimedžiagą ir išmokti daugiau jos išgauti.
Apie antimedžiagą rašoma Dan Brown romane „Angelai ir demonai“. Joje pasakojama apie Šveicarijos CERN organizacijos pagamintą nemažą antimedžiagos kiekį, kuriuo būtų galima susprogdinti visą miestą.
Dovydas Gardiniškis

Dovydas Gardiniškis (brus. Давыд Гарадзенскі, mirė 1326 m.) – Lietuvos Didžiosios Kunigaikštystės kunigaikštis, Gardino seniūnas, žymiausias didžiojo kunigaikščio Gedimino karvedys.
Pasak istorinės tradicijos, Gedimino žentas. Pirmą kartą minimas 1314 m., kai nuo Vokiečių ordino kariuomenės padėjo apginti Naugarduką. Jo vyrai sunaikino kryžiuočių maisto bei pašarų atsargas ir šie grįždami dėl bado prarado daug karių ir arklių. 1319 m. su 80 karių įsiveržė į Prūsijos Vohnsdorfo (Unsatrapis) pilies apylinkes Alnos žemupyje.
1322–1323 m. padėjo pskoviečiams atremti Livonijos vokiečius. 1323–1326 m. Lietuvos didžiojo kunigaikščio Gedimino vietininkas Pskove. Padėjo pskoviečiams išsivaduoti iš Naugardo įtakos. 1323 m. pabaigoje ar 1324 m. pirmoje pusėje nusiaubė Mozūriją, užmezgusią draugiškus ryšius su Vokiečių ordinu. 
1326 m. vasario – kovo mėn. per Brandenburgo žygį vadovavo Gedimino lietuvių kariuomenei, kuri kartu su Lenkijos karaliaus Vladislovo Lokietkos lenkų kariuomene, kai Gedimino duktė Aldona ištekėjo už Vladislovo Lokietkos sūnaus Kazimiero, užpuolė Šventosios Romos imperijos imperatoriaus Liudviko IV Bavaro sūnaus Brandenburgo markgrafo Voldemaro žemes. Grįžtant po sėkmingo žygio mozūrų bajoras Andrius Gostas Dovydą nužudė iš pasalų.
Feliksas Zamoiskis

Biografija

Lenkijos bajorų Zamoiskių giminės atstovas, herbo „Jelita“ savininkas. Krasnovsko vaito Floriano Zamoiskio (m. 1510) ir Anos Komarovskos sūnus. Vyresnysis brolis – Mikalojus (1472–1532), Karaliaus sekretorius (1515), Tarnuvo probstas (1517), Krokuvos kanauninkas (1517), rūmų referentas (1519), Sandomiro kantoras (1530), Lenčicos scholastikas (1531), Goraisko ir Voinicos probstas.
1517 m. Feliksas ir jo brolis Mikalojus gavo iš turtingo žemvaldžio Jano Ostrovskio skolos išmokėjimo tūkstančio florinų dydžio. Feliksas Zamoiskis naudojo dalį sumos sustiprintos pilies statyboms, kurią 1529 m. naudojo gynybai nuo totorių. Jo anūkas Janas Zamoiskis giminės valdose 1580 m. įkūrė Zamostės pilį ir tapo jos pirmuoju ordinatu.
Prapawadee Jaroenrattanatarakoon

Biografija

2003 m. pasaulio čempionate sportininkė pelnė bronzos medalį svorio kategorijoje iki 53 kg. 2005 m. sportininkė tapo pasaulio vicečempione. 2007 m. pasaulio čempionate sportininkė patyrė traumą. Tais pačiais metais sportininkė pakeitė savo vardą iš Junpim Kuntatean į Prapawadee Jaroenrattanatarakoon tikėdama, kad pagal pranašystę jai geriau pasiseks Pekino olimpinėse žaidynėse. 2008 m. vasaros olimpinėse žaidynėse Jaroenrattanatarakoon pelnė aukso medalį.
Miškais ateina ruduo

Siužetas

Tarpukaryje (1938 m.) besirutuliojanti niūri meilės ir turto drama. Veiksmas nukelia į prieškario Lietuvą ir rodo įvairių socialinių kaimo sluoksnių kasdienybę, buitį, aistras. Jų centre – svajojantis praturtėti ir susipainiojęs santykiuose su keliomis moterimis miško kirtėjas Tilius.
Pilypas Žukauskas

Biografija

1920 m. šeima grįžo į Lietuvą, apsigyveno Panevėžyje. Mokėsi Panevėžio gimnazijoje, kurioje 1933 m. tapo ateitininku, o vėliau ir ateitininkų kuopos pirmininku. 1938 m. VDU Technikos fakultete pradėjo studijuoti elektrotechniką, 1938 m. įstojo į studentų technikų ateitininkų korporaciją „Grandis“. Vėliau buvo išrinktas „Grandies“ valdybos nariu, 1940–1941 m. studentų ateitininkų sąjungos pirmininku, studentų koalicijos vadovu.
1940 m. vasarą Sovietų Sąjungai okupavus Lietuvą, rudens semestro pradžioje visos studentų korporacijos uždarytos, jų veikla nutraukta. Tačiau studentų koalicijos veikla nelegaliai buvo tęsiama, jos vadovu liko Pilypas Žukauskas (slapyvardžiu Narutis).
Lietuvių aktyvistų fronto (LAF) narys, spausdino atsišaukimus. NKVD jį areštuojant – pabėgo. 1941 m. organizavo sukilimo štabą, kuris 1941 m. birželio 22 d. pradėjo sukilimą Kaune ir birželio 23 d. rytą paskelbė deklaraciją apie Lietuvos nepriklausomybės atkūrimą. 1941 m. rugsėjo 21 d. LAF uždarius, vokiečių gestapo areštuotas, tardytas, bet paleistas. Įsitraukė į Lietuvių fronto veiklą. Antinacinei rezistencijai suorganizavo bolševikų vykdyto genocido medžiagos rinkimą, slaptąsias spaustuves laikraščiui „Į laisvę“ ir kitiems leidiniams spausdinti.
1942 m. gegužės 23 d. gestapo vėl areštuotas, paleistas su sąlyga kas savaitę gestape registruotis. Naciams nepavykus Lietuvoje suorganizuoti SS bataliono, 1943 m. kovo 16 d. areštuotas ir su kitais įkaitais išvežtas į Štuthofo koncentracijos stovyklą. Frontui priartėjus, su kitais kaliniais 1945 m. sausio mėn. pabaigoje evakuotas, pateko į raudonarmiečių apsupimą. 1946 m. prasiveržė pro geležinę uždangą į Vakarus.
Vokietijoje studijavo, 1947 m. įsijungė į lietuvių studentų ir ateitininkų veiklą, atkūrė ateitininkų korporaciją „Grandis“. 1949 m. Karlsrujės universitete apgynė diplominį darbą. 1954–1955 m. Štutgarto universitete tęsė doktorantūros studijas.
1956 m. išvyko į JAV. Daug metų JAV automobilių koncerne „General Motors“ projektavo elektros bandymo stotis, radijo bangų kontrolės įrenginius kranams ir lokomotyvams. 1986 m. pastatė pirmąją Amerikoje kompiuteriais valdomą traukos motorų-generatorių bandymo stotį (EMG, La Grange, IL).
Aktyvus JAV lietuvių visuomeninėje, ypač ateitininkų, veikloje. LFBS (Lietuvių fronto bičiulių sambūrio) tarybos narys, VLIK’o valdybos vicepirmininkas. Bendradarbiavo išeivijos spaudoje, talkino „Lietuvių enciklopedijai“, suredagavo knygą „Juozas Urbšys. Atsiminimai“.
Divertismentas

Divertismentas (pranc. divertissement, it. divertimento - pramoga, pasilinksminimas) – muzikinis žanras, ciklinis instrumentinis, dažniausiai pramoginio pobūdžio kūrinys, taip pat baleto arba operos muzikinė choreografinė (klasikinių šokių) siuita, tiesiogiai nesusijusi su šių kūrinių veiksmu.

Istorija

Pirmieji divertismentai sukurti XVII a. pabaigoje. Apie 1750 m. susiklostė klasicizmo stiliaus instrumentinis divertismentas. Jis turėjo sonatos ir siuitos bruožų, buvo kuriamas kameriniam orkestrui arba instrumentiniam ansambliui, kartais net ir vienam instrumentui, pav., klavyrui. Divertismentas buvo 1-12 arba dažniausiai 4-10 dalių. Išpopuliarėjo XVIII a. antroje pusėje, ypač Austrijoje ir Čekijoje. Daug divertismentų sukūrė Mannheimo mokyklos kompozitoriai, Jozefas Haidnas, Volfgangas Amadėjus Mocartas.
Nuo XIX a. pr. divertismentas tapo saloninės muzikos žanru, panašiu į popuri. Klasikinės formos divertismentą atgaivino XX a. kompozitoriai. Divertismentų sukūrė Bela Bartokas, Igoris Stravinskis, iš lietuvių – Motiejus Radvila, Ona Narbutaitė („Vilniaus divertismentas“ instrumentiniam ansambliui), Zigmas Virkšas („Paskutinis rudens divertismentas“ dviem fortepijonams).

Divertismentas operoje

Pirmieji divertismentai atsirado kaip šokių, kartais ir vokalinių numerių, pramoginiai intarpai (dabar vadinami intermedijomis) XVII a. prancūzų scenos kūriniuose - komedijoje, komedijoje balete, lyrinėje tragedijoje. XVIII a. ir XIX a. ypač daug divertismentų būdavo prancūzų kompozitorių operose ir baletuose: „Valpurgijos nakties šokiai“ (Šarlis Guno, opera „Faustas“, Kamilis Sent Sansas, opera „Samsonas ir Dalila“).
Lietuvos nacionalinis simfoninis orkestras

Lietuvos nacionalinis simfoninis orkestras – Lietuvos nacionalinės filharmonijos kolektyvas. Koncertų salė - Lietuvos nacionalinė filharmonija, Vilnius.

Istorija

Įkurtas 1940 m. spalio mėn. Vilniuje B. Dvariono iniciatyva. Pirmasis koncertas įvyko 1940 m. gruodžio 26 d. 1942–1944 m. orkestras griežė Vilniaus operos trupės spektakliuose, koncertavo. 1945–1958 m. orkestras priklausė Lietuvos TSR radijo komitetui.
Repertuarą sudaro klasikinė, romantinė ir šiuolaikinė muzika. Pirmasis atliko daugiau kaip 100 lietuvių kompozitorių kūrinių, daugelį jų įrašė radijuje, į plokšteles. Dalyvavo tarptautiniuose muzikos festivaliuose, gastroliavo Europos šalyse, Japonijoje, Pietų Korėjoje. Su orkestru koncertavo žymūs pasaulio ir Lietuvos solistai: dainininkai Elena Čiudakova, Valentinas Adamkevičius, Virgilijus Noreika, Irena Milkevičiūtė, Gražina Apanavičiūtė, Violeta Urmanavičiūtė, Regina Maciūtė, Sergejus Larinas, Vaclovas Daunoras, Vladimiras Prudnikovas, Irina Archipova, Algirdas Janutas, pianistai Stasys Vainiūnas, B. Dvarionas, Aldona Dvarionaitė, Petras Geniušas, Mūza Rubackytė, Birutė Vainiūnaitė, Emilis Gilelsas, Dmitrijus Baškirovas, Danielis Polakas, Lazaris Bermanas, smuikininkai Aleksandras Livontas, Raimundas Katilius, Vilhelmas Čepinskis, Leonidas Koganas, Vladimiras Spivakovas, Gidonas Kremeris, Julianas Rachlinas, Viktoras Tretjakovas, altininkas Jurijus Bašmetas, violončelininkai Mstislavas Rostropovičius, Danijilas Šafranas, Davidas Geringas, Njumanas Gutmanas, Aleksandras Rudinas ir kiti.
Orkestrui dirigavo: Saulius Sondeckis, Jonas Aleksa, Konradas Kaveckas, Vladimiras Fedosejevas, Mstislavas Rostropovičius, Kurtas Masuras, Justus Francas, Cyrilas Dyderichas, Neme Jarvis, Kristofas Speringas, Kšištofas Pendereckisir kiti. Orkestras nuolat koncertuoja su Kauno valstybiniu choru.
Just Dance 2019

Žaidimo eiga

Kaip ir ankstesnėse dalyse, žaidėjai turi imituoti ekrane rodomą šokėjo choreografiją pasirinkta daina naudojant judesio valdiklius arba išmanųjį telefoną.
Vaikų žodis

Vaikų žodis – mėnesinis iliustruotas žurnalas vaikams, ėjęs 1930–1933 m. Kaune, Kalnų g. 15, vėliau V. Putvinskio g. 15.

Istorija

Leido „Vaikų namelio“ kultūros draugija. 1930 m. – mėnesinis, 1931–1933 m. – dvisavaitis. „Vaikų žodis“ išsiskyrė formatu (32x24 cm), spausdino daug įvairiausių praktiškų patarimų. Spausdino Meno spaustuvė. Išėjo 70 numerių.
Redagavo Nina Butkienė-Zapolskaitė. Ji daugiausia rašė į žurnalą.
Gartnartas III

Biografija

„Piktų kronikoje“ ir „Airijos analuose“ teigiama, kad Gartnartas III valdė ketverius metus. Tačiau esti istorinių šaltinių, kurie kalba apie penkerius ir aštuonerius metus, kas mažai tikėtina.
„Ulstero analuose“ teigiama, kad Gartnartas III mirė 637 metais. Naujuoju karaliumi tapo jo sūnus Brude II.
Keflavík ÍF

Istorija

Klubo ištakos siekia 1929 m. kai buvo įkurtas UMFK Keflavík.
Keflavík nuo 1956 m. dalyvauja šalies futbolo pirmenybėse. 
Žaidžia arba antros, arba pirmos pakopos pirmenybėse. Patenka į elitą, bet jame neįsitvirtina ir vėl krenta į antrą pakopą.
Kintų Nukryžiuotojo Jėzaus bažnyčia

Istorija

Evangelikų liuteronų bažnyčia pastatyta 1705 m. Pasakojama, kad tuo metu Ventėje buvo paplauta bažnyčia ir tarp gyventojų kilo ginčas, kur turėtų stovėti naujieji maldos namai. Pasak legendos, iš kraštutinių kaimų – Ventės ir Kiošių – vienu metu buvo išsiųsti 2 žygūnai ir nutarta, kad vietoje, kur jie susitiks, bus statoma naujoji bažnyčia. Jie rankas paspaudę būtent Kintuose.
1905 m. suremontuota. Iki Pirmojo pasaulinio karo buvo apie 5000 parapijiečių, daugiausia lietuvių. Pamaldos laikytos lietuvių ir vokiečių kalbomis. Po Antrojo pasaulinio karo bažnyčia uždaryta, kurį laiką buvo grūdų sandėliu, sovietmečiu restauruota, įkurta parodų ir koncertų salė. 1990 m. bažnyčia atiduota katalikams. 2015 m. iš dalies restauruota.
Nuo 1997 m. – kultūros paveldo objektas.

Architektūra

Bažnyčia stačiakampio plano, bebokštė, su apside.
XX a. 1-ojoje pusėje šalia bažnyčios stovėjo paminklas I pasaulinio karo aukoms atminti, bet vėliau buvo išardytas.
Teisėkūra

Rūšys

Įstatymų leidyba – populiariausia ir labiausiai išplitusi teisėkūros rūšis šiuolaikinėse valstybėse (tiek demokratinėse, tiek ir autoritarinėse).
Negatyvioji teisėkūra – teisės normų pripažinimas netekusiomis galios (pvz., Konstitucinis Teismas gali normas pripažinti prieštaraujančiomis valstybės Pagrindiniam įstatymui - Konstitucijai).
Poįstatyminė teisėkūra – vykdomosios valdžios (tokių kaip Prezidentas, ministras) institucijų veikla priimant teisės normas.
Sutarčių teisėkūra – viešųjų institucijų veikla sudarant sutartis (jos gali būti tarptautinės ir kt.).
Balstogės miesto stadionas

Istorija

Stadionas pastatytas 1971 metais. Oficialiai atidarytas 1972 m. liepos 22 d. Iš pradžių stadione tilpo 15 000 žmonių, o vėliau po rekonstrukcijos 30 000 žmonių. Tuo metu stadionas buvo vienas iš dešimties didžiausių ir moderniausių stadionų visoje šalyje. XX a. pabaigoje stadionas buvo apleistas, bet 2005 m. rekonstruotas ir šiuo metu stadione varžybas gali stebėti 6000 žmonių. 2006 m. buvo nutarta stadioną modernizuoti, kad jis atitiktų aukščiausius tarptautinius reikalavimus. Po renovacijos stadione yra 22 386 sėdimos vietos.
Didžiausias žiūrovų skaičius užfiksuotas 1987 m., kai SSA Jagiellonia Białystok žaidė prieš KS Widzew Łódź. Į stadioną susirinko 36 000 žmonių.
Pirmasis artilerijos pulkas

Pirmasis artilerijos pulkas – Lietuvos kariuomenės dalinys, veikęs 1919–1940 m.

Istorija

1919 m. vasario 26 d. pirmosios artilerijos baterijos pagrindu Aukštojoje Panemunėje buvo pradėtas kurti pirmasis artilerijos pulkas. Tuo metu pulko vadovybė formavo visos Lietuvos kariuomenės artilerijos pagrindus. Per 1919 m. pulke įkurtos pirmosios aštuonios baterijos, pulkas suskirstytas į du artilerijos divizionus, o 1920 m. kovo mėnesį suformuotas ir trečiasis divizionas. 1920 m. gruodžio mėnesį pulkas pervadintas į Artilerijos brigadą. 1921 m. rugpjūtį kariuomenės artilerijos divizionai pertvarkyti į keturis artilerijos pulkus. Pirmajame artilerijos pulke liko pirmoji, ketvirtoji ir septintoji artilerijos baterijos. 1926 m. liepos mėnesį pulkas buvo išformuotas. 1935 m. rugpjūtį pulkas atkurtas, nuo spalio mėnesio pulko štabas ir antroji artilerijos grupė dislokuoti Panevėžyje, pirmoji grupė Ukmergėje, trečioji – Kupiškyje. 1939 m. antroji artilerijos grupė perkelta į Vilnių. Pulkas buvo ginkluotas 105 mm kalibro haubicomis ir 75 mm kalibro patrankomis.
TSRS okupavus Lietuvą 1940 m. rugpjūčio 30 d. pulkas išformuotas.
Tarybų Sąjunga

Geografija

Didžiausia TSRS teritorija buvo nuo Antrojo pasaulinio karo pabaigos iki valstybės suirimo. Antrojo pasaulinio karo metu TSRS okupavo Baltijos valstybes (Estiją, Latviją, Lietuvą), Besarabiją, Tuvą, šiaurinę Rytprūsių dalį, taip pat dalį Suomijos, Lenkijos, Čekoslovakijos ir Japonijos teritorijų.
Po 1945 m. Tarybų Sąjunga vakaruose ribojosi su Rumunija (sienos ilgis – 1208 km), Vengrija (103 km), Čekoslovakija (97 km), Lenkija (1258 km), Baltijos jūra, Suomija (1340 km), Norvegija (196 km); šiaurėje – su Barenco jūra, Karos jūra, Laptevų jūra ir Rytų Sibiro jūra; rytuose – su Ochotsko jūra, Beringo jūra ir Ramiuoju vandenynu; pietuose – su Šiaurės Korėja (19 km), Kinija (6513 km), Mongolija (3485 km), Afganistanu (2264 km), Iranu (2013 km) ir Turkija (529 km). Tarybų Sąjungos teritorija apėmė 22,4 mln. kvadratinių kilometrų (apie šeštadalį Žemės sausumos).
Rytų-vakarų kryptimi Tarybų Sąjungos teritorija tęsėsi beveik 8800 km, o iš šiaurės į pietus – 5200 km. Tarybų Sąjunga apėmė 11 laiko juostų.

Ekonominė doktrina

Oficialiai Tarybų Sąjunga rėmėsi marksizmo-leninizmo principais sudaryta politine ekonomija. Tačiau iš tikro K. Marksas buvo klasikinės politinės ekonomijos kritikas, o savo naujo „idealaus“ ekonominės raidos scenarijaus jis nesuformavo, tik paliko itin abstraktų socialistinės ekonomikos aprašymą „Gotos programos kritikoje“. Čia jis teigė, jog komunizmas susideda iš dviejų fazių – socializmo ir komunizmo. Socializmo principas – „iš kiekvieno – pagal galimybes, kiekvienam – pagal darbą“, komunizmo – „iš kiekvieno – pagal galimybes, kiekvienam – pagal poreikius“.
Užsienio komunistai bei nelegali opozicija kritikavo TSRS ekonomiką kaip nesocialistinę. Levas Trockis suformavo teoriją, pagal kurią TSRS – „deformuota darbininkų valstybė“. Jo sekėjas Tony Cliff savo knygoje „State Capitalism in Russia“ iškėlė teoriją, jog Tarybų Sąjungoje vyrauja valstybinio kapitalizmo ekonomika.
Bandymų atsakyti, kokia iš tikro turi būti socialistinė ekonomika, taip pat būta įvairių. Kaip vakarietiškų marksizmo ekonomikos pavyzdžius galima pateikti prancūzų marksisto Michel Aglietta „reguliavimo mokyklą“ (Régulation School), taip pat „Judėjimą už Radikalią Politinę Ekonomiją“ (Union for Radical Political Economy), italų marksisto Antonio Negri autonomizmą.
Pogo šuoliai

Pogo šuoliai (angl. Extreme Pogo, Xpogo) – ekstremalus šokinėjimas su spyruokliuojančia pogo lazda. Ši sporto šaka apima kaskadinių triukų atlikimą ant specialiai sukurtų, profesionalių pogo lazdų, su kuriomis galima pašokti į daugiau kaip 3 m aukštį. Panašių elementų gali būti atliekama ir varžybose su BMX dviračiais ar riedlentėmis. Kasmet rengiama pogo šuolių pasaulio čempionato serija „Pogopalooza“ (Xpogo World Championship Series).

Istorija

„Xpogo“ bendruomenėje priimta, kad Dave Armstrong iš Provo, Jutos valstijos, JAV, greičiausiai buvo pirmasis asmuo XX a. pabaigoje, sąmoningai ir nuosekliai stengęsis atlikti triukus ant tradicinės spyruokliuojančios pogo lazdos. Jis sukūrė ir svetainę Xpogo.com, kad galėtų pasidalyti savo šuolių nuotraukomis ir vaizdo įrašais. Netrukus keletas kitų sportininkų pradėjo savarankiškai rodyti savo sugebėjimus šioje srityje:  Nick McClintock, Nick Ryan, Fred Grzybowski, Dan Brown, Rick Gorge ir Matt Malcolm. Visi, manydami, kad yra originalios sporto šakos kūrėjai, galiausiai susivienijo ir prisijungė prie Xpogo.com, kur ėmė demonstruoti atliekamus triukus, savo patyrimą skleidė kitais kanalais.  Nuo 2000 iki 2004 m. „Xpogo“ tapo žinomas daugiausiai JAV ir Nyderlanduose.
Prezidentūros rūmų parko ąžuolai

Prezidentūros rūmų parko ąžuolai – Vilniuje, Lietuvos Respublikos prezidentūros rūmų parke stūksanti devynių šimtamečių ąžuolų grupė.
Ąžuolai auga 12 arų plote, rytinėje prezidentūros pusėje, ties Totorių ir Liejyklos gatvių kampu. Paskelbti Vilniaus miesto savivaldybės saugomu botaniniu gamtos paveldo objektu.

Istorija

Prezidentūros rūmų parkas pirmą kartą rašytiniuose šaltiniuose paminėtas 1387 m. Jogailos rašte ir yra vienas seniausių Vilniuje. Ilgai buvusiam barokinio stiliaus parkui 1816 m. pagal architekto Žozefo Pusje projektą buvo suteikta gamtovaizdinė struktūra, kurios didelė dalis yra išlikusi iki šių dienų. Nors XX a. parkas buvo atnaujintas, jame tebėra devyni senieji ąžuolai, taip pat ir dalis senųjų liepų.
Sangėliškių piliakalnis

Piliakalnis

Piliakalnis įrengtas Kamenos kairiojo kranto kyšulyje. Aikštelė ovali, kiek pailga šiaurės vakarų – pietryčių kryptimi, 45x50 m dydžio. Jos vakarų ir pietų kraštai per 0,3-0,5 m pakilę platesniu ruožu - greičiausiai čia yra išskleisto pylimo liekanos. Pietrytiniame šlaite, 1,5 m žemiau jo yra 3-4 m pločio terasa, už kurios yra 0,5-1 m aukščio šlaitas.
Piliakalnis apardytas arimų, jame kastų duobių. Dabar jis apaugęs tankiu mišriu mišku.

Aplinkiniai piliakalniai

Senųjų Trakų piliakalnis 37 kmTurgelių piliakalnis 8 kmPaūdronių piliakalnis 12 kmTetervinų piliakalnis 25 kmKurmelionių piliakalnis 7 kmEišiškių piliakalnis 35 kmBėčionių piliakalnis 20 km
Pastaba:
Norėdami pamatyti Vikipedijoje aprašytų gyvenviečių ir kultūros paveldo objektų žemėlapį paspauskite prie koordinačių esančią Žemės ikoną
Aukštosios Panemunės Švč. Mergelės Marijos Vardo bažnyčia

Istorija

Simono Siručio rūpesčiu 1763 m. pastatyta mūrinė Šv. Simono ir Judo bažnyčia. Dėl blogų pamatų po 11 metų jos siena ėmė griūti.
1780 m. pastatyta nauja medinė Šv. Karolio bažnyčia ir į ją perkeltos pamaldos. Didžiosios Panemunės dvaro sodybos savininkas sumažino bažnyčiai skirtus procentus, todėl klebonas Rokas Bučinevskis 1837 m. iškėlė bylą, kurią 1848 m. laimėjo. To paties klebono iniciatyva 1859 m. pastatyta mūrinė bažnyčia. Klebono Jurgio Staugaičio rūpesčiu 1882 m. padidinta, pakeistas frontonas.
1911–1914 m. veikė Lietuvių katalikų blaivybės draugijos skyrius.
2003 m. šalia bažnyčios šventoriaus esančioje pievelėje ėmė kurtis „meilės simbolių parkelis“ – nedideli akmenys su vardais ir užrašais apie meilę, dažniausiai paliekami bažnyčioje susituokusių porų.

Architektūra

Bažnyčia neorenesansinė, stačiakampio plano, bebokštė. Vidus 3 navų, atskirtų kolonomis. Šventoriaus tvora metalinė, su mūriniais stulpais.
2017 m. A lyga

Dalyviai

Pirmenybėse dalyvavo 8 komandos, kurios tarpusavyje žaidė keturių ratų sistema. 
Po to dvi ekipos pasirodymą baigė, o geriausios šešios komandos sužaidė papildomą ratą.
FK Lietava pasikeitė pavadinimą ir tapo FK Jonava.
FK Kauno Žalgiris turėjo iškristi į Pirmą lygą, o ateiti FK Šilas Kazlų Rūda, tačiau pastarieji pateko į lažybų skandalą ir į A lygą nepateko.